બેનીપ્રસાદ નવો વિવાદ જગાવતી ટિપ્પણી
૨૦૧૪ની લોકસભાની ચૂંટણીમાં રાહુલ અને મોદી વચ્ચે સીધો જંગ જામશે
સમાજવાદી જેવા પ્રાદેશિક પક્ષોમાં કેન્દ્રમાં સરકાર રચવાની ક્ષમતા નથી
(પીટીઆઇ)	બારાબંકી, તા. ૨૦
કેન્દ્રિય મંત્રી બેનીપ્રસાદ વર્માએ એક નવો જ વિવાદ ખડો કરે તેવું નિવેદન આપતા જણાવ્યું હતું કે આગામી લોકસભાની ચૂંટણીઓમાં રાહુલ ગાંધી અને નરેન્દ્ર મોદી વચ્ચે સીધો જંગ જામશે.
મુલાયમસિંહ યાદવ વડાપ્રધાન બનવાનું સપનું જોઇ રહ્યા છે એવું કહ્યાના બીજા દિવસે બેનીપ્રસાદે જણાવ્યું હતું કે સમાજવાદી પક્ષ જેવા પક્ષો સમગ્ર ભારતમાં વ્યાપ્ત નથી એટલે તેઓ કેન્દ્રમાં સરકાર રચવાની ક્ષમતા ધરાવતા નથી. તેમણે કહ્યું હતુ ''કેન્દ્રમાં ભાવિ સરકાર કોંગ્રેસની અથવા નરેન્દ્ર મોદીની હશે'' સમાજવાદી પક્ષ ગેરમાર્ગે દોરે છે. જો અમારા ઉમેદવાર રાહુલ ગાંધી હશે તો ૨૦૧૪ની ચૂંટણીઓ રાહુલ ગાંધી વિરૃદ્ધ ગુજરાતના મુખ્યમંત્રી નરેન્દ્ર મોદી વિરૃદ્ધ બની રહેશે.''
જો કે બેનીપ્રસાદે વડાપ્રધાન મનમોહન સિંહ અને રાહુલ ગાંધી વચ્ચે તિરાડ ઊભી કરવાનો ઇન્કાર કરતાં જણાવ્યું હતું કે જો રાહુલ ગાંધી વડાપ્રધાન બનશે તો મનમોહનસિંહની શુભેચ્છાઓ સાથે બનશે. તેમણે વડાપ્રધાનને નિખાલસ વ્યક્તિ તરીકે બિરદાવતા કહ્યું હતું કે દેશને આવા 'સજ્જન' વડાપ્રધાન ક્યારેય નહીં મળે.
બેનીપ્રસાદે કહ્યું હતું કે તેમની હંમેશા એ ઇચ્છા રહી છે કે રાહુલ ગાંધી વડાપ્રધાન બને પરંતુ એ નિર્ણય ક્યારે લેવો એ તો કોંગ્રેસ પ્રમુખ અને વડાપ્રધાન જ નક્કી કરી શકે. તેમણે ઉમેર્યું હતું ''મુસ્લિમો માટે કોણ લડે છે? માત્ર કોંગ્રેસ જ રાષ્ટ્રીય સ્તરે મુસ્લિમો માટે લડે છે. નાના પક્ષો તો મુસ્લિમોને ગેરમાર્ગે દોરે છે. માત્ર કોંગ્રેસ મુસ્લિમો, હિંદુઓ, ખ્રિસ્તીઓ એ તમામની ફિકર રાખે છે. બીજા બધા તો મતોનો વેપાર કરે છે.''